[{"text_idx": "#000000", "text": "Plaid am gael gwared a\u0302 byrddau iechyd"}, {"text_idx": "#000001", "text": "Byddai Plaid Cymru'n cael gwared a\u0302 byrddau iechyd Cymru petai'n ffurfio llywodraeth ar o\u0302l etholiad y Cynulliad fis Mai nesaf."}, {"text_idx": "#000002", "text": "Mae'r Blaid yn dweud y byddai gwaith ysbytai arbenigol dan gyfrifoldeb un corff cenedlaethol tra byddai gwaith meddygon teulu, gwasanaethau cymdeithasol ac iechyd meddwl dan gyfrifoldeb awdurdodau lleol."}, {"text_idx": "#000003", "text": "Mewn araith yng Nghaerdydd y prynhawn yma bydd llefarydd y blaid ar iechyd, Elin Jones, yn dweud y byddai'r newidiadau yn ei gwneud hi'n fwy eglur i gleifion ac yn lleihau oedi o fewn y gwasanaeth iechyd."}, {"text_idx": "#000004", "text": "Dywedodd llefarydd ar ran Llywodraeth Cymru y byddai cynlluniau Plaid Cymru yn \"torri'r GIG yn ddarnau gan gondemnio'r gwasanaeth iechyd i flynyddoedd o ad-drefnu bler, dryslyd a drud\"."}, {"text_idx": "#000005", "text": "Mae disgwyl i Elin Jones ddweud y bydd y cynllun yn golygu llai o frwydro am gyllid rhwng gwasanaethau iechyd a gofal cymdeithasol, gan \"gael gwared a\u0302'r ffiniau gweinyddol sydd yn gwylltio'r staff a lleihau oedi diangen i gleifion.\""}, {"text_idx": "#000006", "text": "Yn o\u0302l Ms Jones: \"Mae llywio eu ffordd trwy gymhlethdodau'r system iechyd a gofal cymdeithasol fel y mae ar hyn o bryd yn ddryslyd ac yn cymryd llawer o amser i gleifion, llawer ohonyn nhw mewn cyflwr bregus iawn."}, {"text_idx": "#000008", "text": "\"Ac mae Plaid Cymru eisiau torri ymaith fiwrocratiaeth ddiangen a chyflwyno GIG Cymunedol fydd yn golygu bod gwasanaethau sylfaenol, cymunedol, iechyd meddwl a gwasanaethau cymdeithasol yn cael eu cyflwyno a'u hintegreiddio ar lefel leol.\""}, {"text_idx": "#000009", "text": "Yn benodol, mae'r cynlluniau'n golygu cael gwared a\u0302'r saith bwrdd iechyd lleol, gosod y cyfrifoldeb am gynllunio a rhedeg ysbytai aci\u0301wt ac arbenigol ar un Bwrdd Ysbytai Cenedlaethol, creu GIG Cymunedol fydd yn integreiddio gwasanaethau sylfaenol, cymunedol, iechyd meddwl a gwasanaethau cymdeithasol ar lefel leol."}, {"text_idx": "#000011", "text": "\"Bydd creu Bwrdd Ysbytai Cenedlaethol yn caniata\u0301u cynllunio cenedlaethol effeithiol tra'n cadw pob gwasanaeth mewn ysbytai,\" medd Ms Jones."}, {"text_idx": "#000012", "text": "Dywed y bydd Plaid Cymru'n ymrwymo i amddiffyn gwasanaethau fydd yn achub bywydau o fewn cyrraedd awr i gleifion."}, {"text_idx": "#000013", "text": "\"Bydd unrhyw un sydd wedi gorfod disgwyl i'w pecyn gofal cymdeithasol gael ei roi ar waith, neu sydd ag aelod o'r teulu fu'n rhaid symud o wasanaethau iechyd at ofal cymdeithasol, yn gwybod fod oedi hir yn digwydd yn aml tra'u bod yn aros i benderfyniadau biwrocrataidd gael eu cymryd."}, {"text_idx": "#000015", "text": "\"Bydd Plaid Cymru yn rhoi cleifion yn o\u0302l wrth galon gwasanaethau, yn lle amddiffyn buddiannau tiriogaethol gwahanol gyrff.\""}, {"text_idx": "#000016", "text": "Wrth ymateb i gynlluniau Plaid Cymru, dywedodd llefarydd ar ran y Gweinidog Iechyd Mark Drakeford: \"Mae'r hyn y mae Plaid yn ei gynnig yn ddim llai na thorri'r GIG yn ddarnau gan gondemnio'r gwasanaeth iechyd i flynyddoedd o ad-drefnu bler, dryslyd a drud gyda'r cynlluniau di-synnwyr hyn i roi rheolaeth uniongyrchol am drefnu gwasanaethau cymunedol, yn cynnwys meddygon teulu a gwasanaethau iechyd meddwl yn nwylo gwleidyddion lleol, yn union ar yr adeg pan ddylai arian gael ei fuddsoddi mewn gwasanaethau llinell blaen."}, {"text_idx": "#000017", "text": "\"Mae cynlluniau Plaid yn golygu byddai penderfyniadau am wasanaethau ysbytai ddim yn cael eu gwneud mewn cymunedau lleol gan bobl leol sy'n atebol i'r boblogaeth leol; ond fe fyddai penderfyniad am Ysbyty Bronglais, er engraifft, yn cael ei wneud gan un bwrdd unigol yng Nghaerdydd. Byddai penderfyniadau am ysbytai yng ngogledd Cymru yn cael eu gwneud gan y bwrdd unigol yng Nghaerdydd.\""}, {"text_idx": "#000018", "text": "Ychwanegodd y llefarydd: \"Pan roedd Plaid mewn llywodraeth y tro diwethaf fe wnaeth weithio gyda'r blaid Lafur i ddod a therfyn ar yr hen rwygiadau rhwng ymddiriedolaethau ysbytai a byrddau iechyd lleol, nad oedd yn gweithio i bobl yng Nghymru, i greu byrddau iechyd integredig sy'n gyfrifol am gynllunio a darparu holl wasanaethau gofal iechyd."}, {"text_idx": "#000026", "text": "Gareth Ward: Yr angerdd a'r aberth tu o\u0302l fy nghoginio"}]